Kisah Manangguh Tahi Lalat
Malam itu bubuhannya nginuman di warung acil Irus. Nangkaya biasa satiap takumpul bubuhannya pasti bagagayaan atau karicauan bapandir kasana-kamari mulai sual teror bom sampai sual kapal Marina nang kamandahan. Tapi imbah lawas ujung-ujungnya sakalinya tabulik jua ka masalah bibinian.
“Kalu mamilih bini, apakah ikam katuju nang bakulit putih, bakulit kuning atawa hirang manis,” ujar Palui manakuni Garbus.
“Supaya langkarnya bagagamatan maka aku katuju nang hirang manis,” ujar Garbus.
“Kalu aku kada kawa umpat mamilih lagi Lui ai karna biniku itu sudah talanjur bakulit kadap. Nang panting kada kulitnya tapi kasatiaannya,” ujar Tulamak.
“Kalu pilihanku katuju nang bakulit putih kuning karna amun nang hirang manis, kalu sudah tuha manisnya hilang, tatinggal hirangnya haja,” ujar Palui bagaya.
“Kalu putih kuning itu makin manis lagi Mak ai kalu ada tahi lalatnya,” ujar Palui manambahi.
Wayah bapanderan tahi lalat itu mandangar acil Irus nang lagi sibuk maulahakan kupi, umpat manyahut. “Tahi lalat itu ada maknanya Lui ai,” ujar acil Irus.
“Nahhh… dangarakan Bus, acil Irus haja tahu bahwa tahi lalat itu mambawa paruntungan,” ujar Palui.
“Paruntungan kaya apa Lui?” ujar Tulamak.
“Bila tahi lalat di atas dahi atawa di kapala maknanya bakal naik haji, bila di atas bibir di bawah hidung maknanya peramah, supan dan panyayang, bila di pipi maknanya panimburuan,” ujar Palui pina musti saraba tahu.
“Bujurkah Lui, kaya apa kalu tahi lalatku ada di talapak batis?” ujar Garbus batakun.
“Tahi lalatnya itu haluskah atawa ganalkah? Bila tahi lalatnya halus artinya suka panjalan jauh, tapi bila tahi lalatnya ganal artinya ikam tumbalan,” ujar Palui tatawa.
“Oooo… jadi ikam pintar manangguh tahi lalatlah Lui?” ujar acil Irus umpat batakun.
“Tangguhakan Lui tahi lalat acil Irus itu,” ujar Garbus manyuruh.
“Kalu acil Irus ini, aku kada cuma kawa manangguh maknanya haja tapi manangguh andaknya gin aku tahu walaupun kada kalihatan karna babaju batapih,” ujar Palui.
“Bujurkah Lui?” ujar acil Irus maanyaki.
“Tahi lalat acil Irus ini sabigi di balukuk, sabigi di atas pusat, sabigi nang taganal di parut parak susu, di ingkang paha,” ujar Palui bahapal sambil bapajam.
“Bujurkah Cil?” ujar Garbus.
“Aku kada taitihi jua Bus ai, tapi gasan mambuktiakan maka ikam Lui ai tulung lihatiakan dan napa maknanya,” ujar acil Irus sambil manarik tangan Palui mambawai ka dalam kamar.
“Ehem, ehemmmm… maknanya tahi lalat mambawa nikmat,” ujar Palui baagak wan Garbus dan Tulamak nang sampai kanyamukan batangah jam mahadanginya.
One Response to Kisah Manangguh Tahi Lalat
-
kereeeennnnn i like story borneo
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn unk eng_Latn